Informatīvais ziņojums

“Par Eiropas Savienības Vispārējo lietu padomes un Vispārējo lietu padomes (50. panta formāta) 2017. gada 20. novembra sanāksmēs izskatāmajiem jautājumiem”

**1. Eiropas Savienības Ministru padomes sanāksmes darba kārtība**

2017. gada 20. novembrī Briselē notiks Eiropas Savienības (turpmāk – ES) Vispārējo lietu padomes (turpmāk – VLP) sanāksme. Darba kārtībā ir iekļauti šādi jautājumi:

1. Gatavošanās 14.-15. decembra Eiropadomei;
2. 19.-20. oktobra Eiropadomes secinājumu īstenošana;
3. Likumdošanas plānošana – Eiropas Komisijas darba programma 2018. gadam;
4. Iestāžu nolīguma par labāku likumdošanas procesu ieviešana;
5. 2018. gada Eiropas Semestris.

2017. gada 20. novembrī Briselē notiks arī VLP 50. panta formāta sanāksme. Sanāksmē plānots: 1) sagatavot 14./15. decembra Eiropadomes sanāksmi 50. panta formātā; 2) apspriest paveikto izstāšanās sarunās; 3) balsot par Apvienotajā Karalistē izvietoto ES aģentūru (Eiropas Zāļu aģentūra un Eiropas Banku iestāde) pārvietošanu uz kādu no kandidātvalstīm.

1. **Gatavošanās 14.-15. decembra Eiropadomei – secinājumu projekts**

VLP sanāksmē dalībvalstis tiks iepazīstinātas ar 14.-15. decembra Eiropadomes darba kārtības projektu. Informatīvā ziņojuma iesniegšanas brīdī Eiropadomes izvērstās darba kārtības projekts vēl nav pieejams.

Sagaidāms, ka Eiropadomes darba kārtībā būs aizsardzība; sociālie jautājumi, kultūra un izglītība, atskatoties uz Sociālā samita Gēteborgā 17. novembrī rezultātiem; migrācija. Savukārt Eurosamita formātā plānota diskusija par Ekonomiskās un monetārās savienības padziļināšanu un Banku savienības pabeigšanu.

14. vai 15. decembrī arī plānota ES 27 dalībvalstu jeb 50. panta formāta sanāksme.

1. **2017. gada 19. oktobra Eiropadomes secinājumu īstenošana**

VLP tiks iepazīstināta ar panākto 19. oktobra Eiropadomē pieņemto lēmumu īstenošanā tādās jomās kā migrācija, digitālie jautājumi, drošība un aizsardzība.

Migrācijas jomā turpinās darbs pie 19. oktobra Eiropadomē identificētajām prioritārajām darbības jomām, tostarp ES-Turcijas vienošanās ieviešanas, atgriešanas un atpakaļuzņemšanas politikas stiprināšanas, cīņas pret migrantu kontrabandu un ES ārējās robežas stiprināšanas. Īpašas pūles tiek veltītas nelegālās migrācijas plūsmu samazināšanai Centrālās Vidusjūras migrācijas ceļā, ieviešot Maltas deklarāciju, 4. jūlija Eiropas Komisijas rīcības plānu Itālijas atbalstam, migrācijas Partnerību satvaru sadarbībai ar nozīmīgākajām izcelsmes un tranzīta valstīm, kā arī Valletas Rīcības plānu. Pastiprināta uzmanība tiek pievērsta sadarbībai ar Lībiju, tostarp robežu apsardzībā un cīņā pret kontrabandistiem, kā arī nelegālo migrantu atgriešanā uz viņu izcelsmes valstīm. Šogad ar Starptautiskās Migrācijas organizācijas atbalstu brīvprātīgi uz migrantu izcelsmes valstīm ir atgriezti vairāk nekā 8 400 migranti no Lībijas (salīdzinājumā – 2016. gadā ir atgriezti 2 775). ES operācijas Sophia Vidusjūrā (*EUNAVFOR Med Operation Sophia)* un ES robežu atbalsta misijas Lībijā (*EUBAM Libya*) turpina sniegt atbalstu Lībijas krasta apsardzes apmācībās un Lībijas robežu pārvaldības spēju stiprināšanā. Piemēram, ar ES operācijas Sophia Vidusjūrā atbalstu pašlaik papildus 66 personām notiek laivu patrulēšanas apmācības. Lai stiprinātu Lībijas robežu uzraudzību un atbildīgo iestāžu spējas migrācijas jautājumos, migrantu un bēgļu aizsardzību, kā arī atbalstītu valsts sociālekonomisko attīstību, ES Ārkārtas trasta fonda Āfrikai ietvaros apstiprināti četri projekti 162 milj. *euro* apmērā. Atsaucoties Eiropadomes aicinājumam, vairākas dalībvalstis ir veikušas papildus iemaksas ES Ārkārtas trasta fondā Āfrikai, lai nodrošinātu ar migrāciju saistīto pasākumu īstenošanu Ziemeļāfrikā.

Lai vienotos par tālāko rīcību Eiropadomes secinājumu īstenošanā digitālajā jomā, 24. oktobrī notika ārkārtas Transporta, telekomunikāciju un enerģētikas padome. Padome noteica konkrētus termiņus darba pabeigšanai pie trim nozīmīgākajiem priekšlikumiem - par paku pārrobežu pakalpojumu piegādi, par ietvaru brīvai datu plūsmai un Elektronisko komunikāciju kodu. Tāpat Padome apstiprināja apņemšanos strādāt pie nesen klajā laistās Kiberdrošības pakotnes. Sagaidāms, ka 20. novembra Vispārējo lietu padomē tiks apstiprināti secinājumi par kiberdrošību.

Ekspertu līmenī turpinās darbs pie tādiem svarīgiem priekšlikumiem kā ģeobloķēšana, autortiesību reforma, telekomunikāciju reforma un audiovizuālo mediju ietvara aktualizēšana. Lai sniegtu politiskās vadlīnijas tālākajā darbā, 5. decembra Ekonomikas un finanšu padomē plānots pieņemt secinājumus Digitālo nodokļu jomā.

Drošības un aizsardzības jomā turpinās darbs pie notifikācijas projekta par Pastāvīgo strukturēto sadarbību (PESCO). Sagaidāms, ka dalībvalstis, kas būs izlēmušas pievienoties Pastāvīgajai strukturētajai sadarbībai, notifikāciju parakstīs 13. novembra Ārlietu padomē. Plānots, ka lēmums par PESCO uzsākšanu tiks pieņemts 14.-15. decembra Eiropadomē.

Ekspertu līmenī turpinās darbs pie Eiropas aizsardzības rūpniecības attīstības programmas priekšlikuma. Ir uzsākta diskusija par ES-NATO praktiskās sadarbības paplašināšanu, kuras ietvaros šobrīd jau tiek īstenoti 42 pasākumi septiņās sadarbības jomās (hibrīdais apdraudējums, operācijas, kiberdrošība, aizsardzības spēju attīstība, atbalsts aizsardzības pētniecībai un industrijai, mācības un vingrinājumi, atbalsts partneriem). Sagaidāms, ka decembrī klajā tiks laists ziņojums par līdzšinējo sadarbību, kā arī apstiprināti jauni sadarbības priekšlikumi.

1. **Likumdošanas plānošana – Eiropas Komisijas darba programma 2018. gadam**

VLP sanāksmē EK iepazīstinās ar 2018. gada darba programmu, kuru tā publicēja š.g. 24. oktobrī, savukārt prezidentūra informēs par kopējās Padomes, EK un Eiropas Parlamenta (turpmāk – EP) deklarācijas saskaņošanas procesu par nākamā gada starpinstitūciju programmēšanu.

Balstoties uz 2016. gada 13. aprīlī spēkā stājušos Iestāžu nolīgumu par labāku likumdošanas procesu (turpmāk – Iestāžu nolīgums), kas paredz dialogu par nākamā gada iniciatīvām, sākotnējā dalībvalstu viedokļu apmaiņa notika jūnija un septembra VLP sanāksmēs. Šobrīd, kad EK darba programma ir publicēta, dalībvalstīm būs iespēja identificēt prioritāros jautājumus.

Plānots, ka dialogs noslēgsies gada beigās ar kopīgu Padomes, EK un EP deklarāciju par starpiestāžu gada programmas izstrādi, kuru Padome apstiprinātu šā gada decembra VLP. Deklarācijā tiks izklāstīti vispārējie mērķi un prioritātes nākamajam gadam un noteikti svarīgi politiskas nozīmes jautājumi, kurus būtu jāizskata prioritārā kārtībā. VLP sanāksmē prezidentūra plāno informēt par aktuālo sarunās ar EP un EK par deklarācijas sagatavošanu.

**Latvijas nostāja:**

Galvenie jautājumi, kuros Latvijai būs svarīgi panākt virzību un/vai pievērst īpašu uzmanību tās interešu aizstāvībai 2018. gadā: (1) ES nākotne; (2) ES daudzgadu budžets pēc 2020. gada; (3) Vienotais tirgus un sociālā dimensija; (4) Digitālais vienotais tirgus; (5) Ekonomiskās un monetārās savienības padziļināšana; (6) Enerģētikas savienība un klimata politika; (7) Migrācija; (8) Tirdzniecība; (9) aizsardzība un drošība; (10) ārlietas.

*Izvērsta Latvijas nostāja ir atspoguļota Latvijas Republikas nacionālajā pozīcijā Nr.1 “Par Latvijai prioritāriem ES jautājumiem 2018. gadā”.*

1. **Iestāžu nolīguma par labāku likumdošanas procesu ieviešana**

VLP sanāksmē Igaunijas prezidentūra sniegs informāciju par Iestāžu nolīguma par labāku likumdošanas procesu ieviešanu.

Paredzams, ka prezidentūra informēs par sasniegto EK, EP un Padomes sarunās par sadarbības uzlabošanu un informācijas apmaiņu par starptautiskajiem nolīgumiem, atsevišķu spēkā esošu pamataktu saskaņošanā ar tiesisko regulējumu, pārredzamības sekmēšanā un kopīgas normatīvo aktu priekšlikumu datubāzes izveidē, kā arī par procedūras ieviešanu, ar kādu Padome var veikt ietekmes novērtējumu.

**Latvijas nostāja:**

Iestāžu nolīguma ieviešanas gaitu kopumā vērtējam pozitīvi.

1. **2018. gada Eiropas semestris**

VLP sanāksmē Igaunijas prezidentūra un Bulgārija kā nākamā ES prezidējošā valsts informēs par 2018. gada Eiropas semestra[[1]](#footnote-2)1 laika grafiku jeb Eiropas semestra procesu.

Laika grafikā izklāstīti galvenie pasākumi 2018. gada Eiropas semestrī:

* 2018. gada Eiropas semestris tiks uzsākts š.g. novembrī, kad EK publicēs Ikgadējo izaugsmes ziņojumu, rekomendācijas Eirozonai, Brīdināšanas mehānisma ziņojumu un Vienoto nodarbinātības ziņojuma projektu;
* š.g. decembrī notiks EK divpusējās sarunas ar dalībvalstīm;
* 2018. gada februārī EK publicēs dalībvalstu ekonomisko novērtējumu jeb valstu ziņojumus, ietverot padziļinātus makroekonomikas nelīdzsvarotības pārskatus par tām dalībvalstīm, kurās novērtēts augsts nelīdzsvarotības risks;
* martā – maijā Padomē notiks diskusijas par valstu ziņojumiem;
* 22.-23. martā Eiropadome apstiprinās ekonomikas prioritātes, balstoties uz Ikgadējo izaugsmes ziņojumu un Padomes secinājumiem;
* martā notiks EK divpusējas sarunas ar dalībvalstīm;
* aprīļa vidū dalībvalstis iesniegs valsts reformu programmas un stabilitātes vai konverģences programmas;
* maijā EK nāks klajā ar valstu specifisko rekomendāciju priekšlikumiem;
* jūnijā Padome pieņems secinājumus par valstu specifiskajām rekomendācijām;
* 28.-29. jūnija Eiropadome atbalstīs valstu specifiskās rekomendācijas;
* Jūlijā Padome apstiprinās valstu specifiskās rekomendācijas.

Vienlaikus š.g. 17. novembrī Sociālā samita laikā Gēteborgā apstiprināja Eiropas Sociālo tiesību pīlārs. Tas tiks ietverts sociālo rezultātu pārskats (*scoreboard*), kas tiks ņemts vērā, veidojot politiskās norādes Eiropas semestra ietvaros. Tādējādi plānots veicināt konverģences un dzīves līmeņa izlīdzināšanas procesus ES.

**Latvijas nostāja:**

Latvija pozitīvi vērtē uzlaboto Eiropas semestra procesu. Īpaši novērtējam laicīgāku ES Padomes rekomendāciju Eirozonai publicēšanu, publicējot tās kopā ar Ikgadējo izaugsmes ziņojumu*,* laicīgu EK Ziņojumu par ES dalībvalstīm publicēšanu, ilgāka laika atvēlēšanu diskusijām nacionālajā līmenī par ES Padomes valstu specifisko rekomendāciju priekšlikumu. Tāpat pozitīvi raugāmies uz ES Padomes valstu specifisko rekomendāciju skaita mazināšanu un koncentrēšanos uz svarīgāko ES Padomes rekomendāciju izpildi.

**Vispārējo lietu padomes (50. panta formāta) sanāksmē izskatāmie jautājumi**

1. Eiropas Savienības un Apvienotās Karalistes izstāšanās sarunas

Notikušas sešas Eiropas Savienības sarunu kārtas ar Apvienoto Karalisti par tās izstāšanos no Eiropas Savienības, pirmā – 19. jūnijā, otrā – 17. - 20. jūlijā, trešā – 28. - 31. augustā, ceturtā –
25. - 28. septembrī un piektā – 9. - 10. oktobrī, kā arī 9.-10. novembrī[[2]](#footnote-3). Izstāšanās sarunās apspriesti šādi (pirmās fāzes) jautājumi:

* pilsoņu tiesības;
* finanšu noregulējums;
* Apvienotās Karalistes (Ziemeļīrija) un Īrijas robeža;
* situācija ar tirgū laistām precēm;
* uzsāktā administratīvā un tiesu iestāžu sadarbība;
* citi administratīvi jautājumi:
	1. Eiropas Atomenerģijas kopiena (EURATOM);
	2. privilēģijas un imunitātes;
* Izstāšanās līguma pārvaldība.

Lai arī izstāšanās sarunās novērojams progress, saskaņā ar Eiropadomes vadlīnijām sākotnējas un sagatavošanas sarunas par iespējamo nākotnes attiecību modeli var uzsākt brīdī, kad izstāšanās jautājumos panākts pietiekošs progress. Pusēm jāturpina diskusija par visiem izstāšanās jautājumiem. Īpaši būtiski ir panākt virzību sarunās par finanšu noregulējumu un pilsoņu tiesībām.

14. vai 15. decembrī notiks Eiropadomes 50. panta formāta sanāksme, kurā valstu un valdību vadītāji izvērtēs progresu izstāšanās sarunās.

1. Apvienotajā Karalistē izvietoto aģentūru (Eiropas Zāļu aģentūra un Eiropas Banku iestāde) pārcelšana

Vispārējo lietu padomes (50. panta formāta) sanāksmē plānots balsojums par Apvienotajā Karalistē izvietoto ES aģentūru (Eiropas Zāļu aģentūra un Eiropas Banku iestāde) pārvietošanu uz jaunajām mītnes vietām citās ES dalībvalstīs.

**2. Latvijas delegācija ES Vispārējo lietu padomes 2017. gada 20. novembra sanāksmēs**

Delegācijas vadītājs: Edgars Rinkēvičs, ārlietu ministrs.

Delegācijas dalībnieki: Sanita Pavļuta-Deslandes, vēstniece, pastāvīgā pārstāve Eiropas Savienībā;

Solveiga Silkalna, Ārlietu ministrijas valsts sekretāra vietniece Eiropas lietās

Inga Ozola, Ministra biroja vadītāja;

Vita Sliede, pirmā sekretāre, Latvijas Republikas Pastāvīgās pārstāvniecības Eiropas Savienībā;

Baiba Zariņa, otrā sekretāre, Latvijas Republikas Pastāvīgās pārstāvniecības Eiropas Savienībā COREPER II departaments;

Tatevika Paronjana, trešā sekretāre, Vispārējo un institucionālo lietu nodaļa.

Iesniedzējs: Ārlietu ministrs Edgars Rinkēvičs

Vīza: Valsts sekretāra p.i. Alda Vanaga

R. Virsis, 67016258

reinis.virsis@mfa.gov.lv

1. 1 Ekonomikas un fiskālās politikas koordinācijas cikls, kas notiek katru gadu no novembra līdz jūnijam, ar mērķi izvērtēt ekonomisko situāciju ES dalībvalstīs un ES kopumā, kā arī piedāvāt rekomendācijas dalībvalstīm to ekonomiskās politikas īstenošanai un stiprināšanai. [↑](#footnote-ref-2)
2. Uz informatīvā ziņojuma izstrādāšanas brīdi nav zināmi sestās izstāšanās sarunu kārtas rezultāti. [↑](#footnote-ref-3)